DA Den Europæiske Unions Tidende CE 78/750

(2004/C 78 E/0798)

SKRIFTLIG FORESPØRGSEL E-2652/03

af Emma Bonino (NI), Marco Cappato (NI), Benedetto Della Vedova (NI), Gianfranco Dell'Alba (NI), Olivier Dupuis (NI), Marco Pannella (NI) og Maurizio Turco (NI) til Rådet

(10. september 2003)

Om: Overtrædelser af retsstatsprincippet i Libanon

I betragtning af følgende:

— Den 8. august 2002 blev den 64-årige advokat Muhamad Mugraby, kendt forsvarer for menneskerettighederne og retsmagtens uafhængighed, arresteret i Beirut.

— Den 17. januar 2003 besluttede Advokaternes Disciplinærråd at ekskludere ham af politiske årsager.

— Nævnte beslutning er ikke endelig, før den anklagede har udtømt alle appelmuligheder (artikel 553, 563, 111 i den libanesiske borgerlige lov; artikel 28 i De Forenede Nationers grundlæggende principper om advokaters funktion).

— Den af Mugraby indledte ankesag mod den disciplinære beslutning verserer stadig (ankesag nr. 222/2003).

— Ikke desto mindre har Advokatrådet indgivet anmeldelse imod ham med påstand om »misbrug af advokattitlen«.

— Dommeren har beordret fængsling af Mugraby uden at have fået tilladelse til at retsforfølge ham.

— De procedurer, der er indledt imod ham, ser ud til at være politisk begrundede og have til formål at hindre hans virksomhed som forsvarer for retsstatsprincippet.

— Republikken Libanon er tilsluttet Euro-Middelhavspartnerskabet og har undertegnet sluterklæringen fra Euro-Middelhavsministerkonferencen i Barcelona den 27. og 28. november 1995, hvori parterne forpligter sig til at indføre retsstatsprincipperne og demokratiet i deres politiske systemer.

— Forbindelserne mellem Republikken Libanon og Det Europæiske Fællesskab er fastlagt i en bilateral aftale, der blev ratificeret i december 2002, som bygger på »respekten for menneskerettighederne og de demokratiske principper, som de er stadfæstet i Verdenserklæringen om Menneskerettighederne« (artikel 2), og som i artikel 59 understreger betydningen af retsstatsprincipperne, institutionernes korrekte funktion samt retsmagtens uafhængighed og korrekt udøvelse af advokatvirksomhed.

Kan Rådet da besvare følgende spørgsmål:

— Har det kendskab til de alvorlige overtrædelser, der har fundet sted i det libanesiske retssystem?

— Mener det ikke, at ovennævnte overtrædelser er uforenelige med aftalerne om forbindelserne mellem Den Europæiske Union og Republikken Libanon, jf. artikel 2 og 59 i ovennævnte aftale?

— Mener det, at EU-institutionerne i overensstemmelse med artikel 86, stk. 2, i aftalen EU-Libanon bør træffe foranstaltninger, og i givet fald hvilke, til at genoprette overholdelsen af retsstatsprincipperne og de korrekte procedurer, navnlig for så vidt angår de strategier og de forpligtelser, som Kommissionen erklærer, at den påtager sig i punkt 6.6 i strategidokumentet 2002-2006 vedrørende Libanon, som fastlægger retningslinjerne for EU's politik vedrørende landene i Euro-Middelhavspartnerskabet?

Svar

(4. marts 2004)

Rådet tilslutter sig de betænkeligheder, som de ærede parlamentsmedlemmer giver udtryk for i deres forespørgsel, og følger meget nøje spørgsmålene vedrørende respekten for menneskerettighederne i Libanon. Det har flere gange henvendt sig til de libanesiske myndigheder for at påpege særlige tilfælde.

Den Europæiske Union undertegnede den 17. juni 2002 en associeringsaftale med Libanon, som medlemsstaterne for øjeblikket er ved at ratificere. Den interimsaftale, der samtidig blev indgået, og som vedrører de handelsmæssige aspekter, trådte i kraft den 1. marts 2003. Når associeringsaftalen træder i kraft, vil mulighederne for at følge spørgsmålene vedrørende respekten for menneskerettighederne være forbedret på grundlag af artikel 2 i aftalen, som fastsætter, at forbindelserne mellem parterne bygger på respekten for menneskerettighederne og de demokratiske principper, som de er stadfæstet i verdenserklæringen om menneskerettighederne. Disse spørgsmål vil derefter blive behandlet i en institutionaliseret politisk dialog ved periodiske møder på alle niveauer. Så længe associeringsaftalen endnu ikke er trådt i kraft, kan Den Europæiske Union imidlertid ikke påberåbe sig artikel 86.

Den Europæiske Union vil søge af forbedre menneskerettighedssituationen i Libanon gennem en fortsat og regelmæssig dialog med de libanesiske myndigheder. Det er planen i første halvår af 2004 at holde et møde i Samarbejdsrådet med Libanon. Ved denne lejlighed agter Den Europæiske Union at rejse disse spørgsmål under den politiske del af mødet.